ตลท.เผยปี56เน้นสานโอกาสธุรกิจ-นักลงทุน
ตลาดหลักทรัพย์ฯ เผยแผนปี 56 มุ่งสานโอกาสการลงทุนของธุรกิจและผู้ลงทุนต่อเนื่อง หลังประสบความสำเร็จอย่างสูงในปี 55
17 ม.ค. 2556

ตลาดหลักทรัพย์ฯ เผยแผนปี 56 มุ่งสานโอกาสการลงทุนของธุรกิจและผู้ลงทุนต่อเนื่อง หลังประสบความสำเร็จอย่างสูงในปี 55
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยผลการดำเนินงานในปี 2555 ที่ผ่านมา มูลค่าการซื้อขายของตลาดหุ้นไทยทำสถิติสูงที่สุดในภูมิภาคอาเซียนที่ 32,304 ล้านบาทต่อวัน ดัชนีหลักทรัพย์แตะระดับสูงสุดในรอบ 16 ปี 10 เดือน ที่ 1,397.19 จุด ขณะที่สิ้นปีปิดที่ 1,391.93 จุด ส่วนมาร์เก็ตแคปสูงถึง 11.8 ล้านล้านบาท การระดมทุนของบริษัทจดทะเบียนมีมูลค่ารวม 257,819 ล้านบาท บัญชีหุ้นเพิ่มทุนเพิ่มขึ้น 88,000 บัญชี จากเป้าที่ตั้งไว้ 60,000 บัญชี และบัญชีอนุพันธ์เพิ่ม 15,037 บัญชี จากเป้า 15,000บัญชี มูลค่าซื้อขายผ่านออนไลน์เพิ่มมากกว่าร้อยละ 50 ของผู้ลงทุนบุคคล
นายจรัมพร กล่าวว่า ในปี 2556 คาดว่าเศรษฐกิจไทยจะขยายตัวได้ต่อเนื่องอย่างมีเสถียรภาพ จากการลงทุนในโครงสร้างพื้นฐานของภาครัฐ การขยายตัวการลงทุนของภาคเอกชน และการบริโภคภายในประเทศ อย่างไรก็ตาม วิกฤตเศรษฐกิจในกลุ่มประเทศยุโรปจะยังคงยืดเยื้อ การฟื้นตัวของเศรษฐกิจสหรัฐฯ ต้องเผชิญกับความไม่แน่นอนในหลายด้าน ขณะที่สถาบันการเงินต่างประเทศยังต้องเผชิญกับความเสี่ยงของเงินกองทุนที่ต้องมีให้เพียงพอตามกฎเกณฑ์ใหม่ ซึ่งสิ่งเหล่านี้ถือเป็นปัจจัยเสี่ยงที่ต้องจับตามอง
สำหรับแผนงานของตลาดหลักทรัพย์ฯ ในปี 2556 ได้มุ่งต่อยอดโครงการ "สานโอกาสการลงทุน เพื่อคุณ เพื่อธุรกิจ" โดยให้ความสำคัญกับการขยายฐานผู้ลงทุนบุคคลกลุ่มใหม่ การเพิ่มมูลค่าตลาดรวม การส่งเสริมผลิตภัณฑ์ใหม่ พร้อมยกระดับการกำกับดูแลกิจการที่ดีและความรับผิดชอบต่อสังคมของ บจ.ไทย อย่างต่อเนื่อง
ทั้งนี้ มุ่งขยายฐานผู้ลงทุนบุคคล เพิ่มจำนวนบัญชีซื้อขายหุ้น 96,600 บัญชี และบัญชีอนุพันธ์ 22,000 บัญชี ตั้งเป้ามูลค่าตลาดจากบริษัทจดทะเบียนใหม่ 1.2 แสน ลบ. และบริษัทจดทะเบียนเดิมระดมทุนเพิ่มกว่า 1 แสน ลบ. ส่งเสริมผลิตภัณฑ์ใหม่ โดยเฉพาะบริษัทโฮลดิ้งจากประเทศเพื่อนบ้าน กองทุนรวมโครงสร้างพื้นฐาน และ REITs  ต่อยอดความร่วมมือกับตลาดทุนกลุ่มประเทศอนุภูมิภาคลุ่มน้ำโขงและอาเซียน เพื่อขยายโอกาสธุรกิจ และสร้างความเชื่อมโยงในภูมิภาค ส่งเสริมการกำกับดูแลกิจการที่ดี (CG) และความรับผิดชอบต่อสังคม (CSR) ของบจ.ไทย เพื่อนำไปสู่มาตรฐาน Dow Jones Sustainability Index (DJSI)ยกระดับกระบวนการบริหารความเสี่ยงของทั้งองค์กร พัฒนาระบบซื้อขายตลาดสัญญาซื้อขายล่วงหน้า และระบบชำระราคา